উপজেলার বারইখালী ইউনিয়নের ভরাঘাটা গ্রামের কালভার্ট সংলগ্ন রাস্তাটি ঝুঁকিপূর্ণ হয়ে পড়েছে। ঝুঁকি নিয়ে জনসাধারণ এবং  যানবাহন চলাচল করতে হয়। পার্শ্ববর্তী খালের স্রোতের তোড়ে মাটি দেবে যাওয়ায় রাস্তাটি বিপজ্জনক হয়ে পড়েছে। স্থানীয় সরকারের উদাসীনতার কারণে দীর্ঘদিন যাবত্ কালভার্ট সংলগ্ন রাস্তাটি বিপজ্জনক অবস্থায় পড়ে আছে। এখানে প্রায়ই ঘটছে ছোট-বড় দুর্ঘটনা। এ জনগুরুত্বপূর্ণ রাস্তা দিয়ে প্রতিদিন শত শত ভ্যান , যাত্রীবাহী মোটরসাইকেলসহ বিভিন্ন যানবাহন চলাচল করে। এ পথে মোরেলগঞ্জ সদর থেকে বারইখালী ইউনিয়ন পরিষদ, তেঁতুলবাড়িয়া বাজার, জিউধরা ইউনিয়ন, বজরবুনিয়া ইউনিয়ন, মংলাসহ বিভিন্ন এলাকার হাজার হাজার লোক যাতায়াত করে। অত্র ইউনিয়নের সাবেক  চেয়ারম্যান শফিকুর রহমান জানান, প্রতি বছর এ কালভার্ট সংলগ্ন রাস্তা স্রোতের তোড়ে দেবে ঝুঁকিপূর্ণ হয়ে পড়ে। জনগুরুত্বপূর্ণ রাস্তার এ স্থানটি স্থায়ীভাবে মেরামত করা একান্ত জরুরি বলে এলাকাবাসী জানায়।